钦定古今图书集成/方舆汇编/边裔典/第101卷 > 明
## 钦定古今图书集成/方舆汇编/边裔典/第101卷 > 明

### 太祖洪武四年真腊遣使朝贡

按《明外史真腊传》：“真腊在占城南，顺风三昼夜可至。
隋唐及宋皆朝贡。宋庆元中，灭占城而并其地，因改
国名曰占腊。元时，仍称真腊。洪武三年八月，遣使臣
郭征等赍诏抚谕其国。四年十一月，其国巴山王忽
儿那使使进表贡方物，贺明年正旦。诏赐《大统历》及
彩币，使者亦给赐有差。”

按《明一统志》：“真腊国，东际海，西接蒲甘，南连加啰希，
北抵占城。国本扶南属国，亦名占腊。其王姓刹利，名
质多斯那者，始并扶南而有之。隋大业中，始通中国。
唐自武德至圣历，凡四来朝。神龙以后，国分为二。其
南近海，多陂泽，为水真腊；其北多山阜，为陆真腊。后
复合为一。宋政和中，遣使来贡。宣和初，封为真腊国”
王，与占城等。庆元中，国人大举伐占城，破之，而立真
腊人为占城王。故当时占城亦为属国。其属国又有
参半、真里登、流眉、蒲甘等国，所领聚落六十馀，地方
七千馀里。本朝洪武初，国王忽儿那遣其臣柰亦吉
郎等表献方物，自是，朝贡不绝。

按《寰宇记》：“真腊国俗东向开户，国以东为上，男妇悉
拳发垂耳。性气捷劲，以右手为净，左手为秽。”

按《诸蕃志》：“真腊土沃饶，田无畛域，视力所及而耕种
之。”

按《岛夷志》：真腊国，有城周七十馀里，殿宇三十馀所，
颇为壮丽。其王及贵人所御之物，多饰以金璧。俗尚
华侈，田产富饶，男女椎发。女满十岁即嫁。以锦围身，
眉额施朱。谚云“富贵真腊”者，此也。

按《广东通志》：“洪武初，真腊国王忽儿那，遣其臣柰亦
吉郎等奉表献方物：象、象牙、苏木、胡椒、黄蜡、犀角、乌
木、黄花、木土、降香、宝石、孔雀翎，使回，令于广东布政
司管待。”

洪武六年，真腊入贡。

按：《明外史真腊传》：“洪武六年，真腊入贡。”

按《明会典》：“洪武六年，赐国王《大统历》及彩缎等物。”
“洪武十二年，真腊入贡。”

按《明外史真腊传》：“其王参荅甘武者特达志使使来
贡，宴赐如前。”

洪武十三年，真腊入贡。

按：《明外史真腊传》云云。

洪武十六年，遣使赍勘合文册赐真腊国王，并赐金
绮磁器。其王即遣使入贡。

按《明外史真腊传》：“洪武十六年，遣使赍勘合文册赐
其王。凡中国使至而勘合不符者，即属矫伪，许絷缚
以闻。复遣使赐织金文绮三十二，磁器万九千。其王
即使使来贡。”

洪武十九年复遣行人刘敏等赍磁器往赐真腊国
按《明外史真腊传》：“洪武十九年复遣行人刘敏唐敬偕中官赍磁器往赐。”

洪武二十年，真腊以象及香入贡。

按《明外史真腊传》：“洪武二十年，唐敬等还，其王使使
贡象五十九匹，香六万斤。寻遣使赐其王镀金银印，
王及妃皆有赐。其王参烈宝毗邪甘菩者，使使贡象
及方物。”

按《广东通志》：“洪武二十年七月，行人唐敬还自真腊，
其国王遣使贡象五十只、香六万斤，自是朝贡不绝。
洪武二十一年，真腊以象及香入贡。”

按《明外史真腊传》：“洪武二十一年，复贡象二十八匹，
象奴三十四人，蕃奴四十五人，谢赐印之恩。”

洪武二十二年，真腊三入贡。

洪武二十三年，真腊复入贡。

按：以上《明外史真腊传》云云。

### 成祖永乐元年遣使宣谕其国

按《明外史真腊传》：“永乐元年，遣行人蒋宾兴、王枢，以
即位诏谕其国。”

按《广东通志》：“永乐元年，遣使真腊，诏谕即位。至其国，
气候常热，田谷岁熟，煮海为盐。风俗富饶，男女椎髻，
穿短衫，围梢布，非复裸体矣。其所属国犹有裸者，见
有衣服，人即笑之。法有劓刖刺配。犯盗则断手足。其
民杀中国人，则偿命。中国人杀其民则罚金。无金，卖
身赎罪。”

永乐二年，真腊遣使朝贡。

按《明外史真腊传》：“永乐二年，其王参烈婆毗牙使使
来朝，贡方物。初，中官使真腊，有部卒三人潜遁，索之
不得，王以其国三人代之。至是引见，帝曰：‘华人自逃，
于彼，何预而责偿？且语言不通，风土不习，吾焉用之’？
命赐衣服及道里费，遣还。”

按《广东通志》：“永乐二年，真腊王参烈婆毗牙，遣陪臣
奈职等九人朝贡方物，赐钞币表里。初，中官使真腊，
将归，有从行军三人遁，索之不得，国王以其国中三
人从中官归，补伍。至是，礼部引见，上曰：‘中国人自遁，
何预彼事而责偿？且得此三人，语言不通，风俗不谙，
吾焉用之？况其皆有室家，宁乐处此尔礼部给之衣’”
食，予道里费，遣还真腊尚书李至刚等言：“臣意中国
人必非遁于彼者，或为彼所匿，则此三人亦不当遣。”
上曰：“不用逆诈为君，但推天地之心待人可也。”
永乐三年遣使吊真腊国王丧。又诏封其嗣子为王。
随遣使谢恩。

按《明外史真腊传》：“永乐三年，使使来贡，告故王之丧，
命鸿胪序班王孜致祭，给事中毕进、中官王琮赍诏
封其嗣子参烈昭平牙为王，进等还，嗣王使使偕来
谢恩。”

按《广东通志》：“永乐三年，参烈婆毗牙死，命序班王孜
往祭之，封其长子参烈昭平牙为王，赐之彩币等物。”
永乐六年，真腊入贡。

按：《明外史真腊传》云云。

永乐十二年，真腊再入贡。

按《明外史真腊传》：“永乐十二年再入贡，使者以其国
数被占城侵扰，久留不去。帝遣中官送之还，并敕占
城王罢兵修好。”

永乐十五年，真腊入贡。

按：《明外史真腊传》云云。

永乐十七年，真腊入贡。

按《广东通志》：“永乐十七年三月，参烈昭平牙遣使奉
金镂表文，贡驯象方物。”

### 代宗景泰三年真腊入贡

按《明外史真腊传》：“宣德景泰中，亦使使入贡，自后不
常至。其国城隍周七十馀里，幅贠广数千里。国中有
金塔金桥，殿宇三十馀所。王岁时一会，罗列玉猿、孔
雀、白象、犀牛于前，名曰百塔洲。盛食以金盘金碗，故
有富贵真腊之谚。民俗富饶，天时常热，不识霜雪。”禾
一岁数稔，男女椎髻，穿短衫，围梢布。刑有劓刖刺，配
盗则去手足。蕃人杀唐人罪死。唐人杀蕃人则罚金，
无金则鬻身赎罪。唐人者，诸蕃呼华人之称也。凡海
外诸国尽然。婚嫁，两家俱八日不出门，昼夜燃灯。人
死置于野，任乌鸢食，俄顷食尽者，谓为福报。居丧但
髡其发。女子则额上剪发如钱大，曰“用此报亲文字。”
以麂鹿杂皮染黑，用粉为小条，画于上，永不脱落。以
十月为岁首，闰悉用九月，夜分四更。亦有晓天文者，
能算日月薄蚀其地。谓儒为“班诘”，僧为苎姑，道为“八
思。”班诘不知读何书，由此入仕者为华贯。先时项挂
一白线以自别，既贵，曳白如故。俗尚释教，僧皆食鱼
肉，或以供佛，惟不饮酒。其国自称“甘孛智”，后讹为“甘
破蔗。”万历后又改为“东埔寨。”

按《明会典》：“景泰三年，赐真腊王锦二段，纻丝六匹，纱
罗各四匹；王妃纻丝四匹，纱罗各三匹。差来头目并
通事总管、火长衣服纻丝绢布有差，筵宴一次。使臣
回广东布政司管待一次，十日下程一次。每十人羊
鹅鸡各二只，酒二十瓶，米一斗，面五斗，蔬菜厨料

《真腊风土记》：